Paterna se suma a la Setmana de la Mobilitat Sostenible
11/09/2018

# Paterna se suma a la Setmana de la Mobilitat Sostenible

[![Paterna se suma a la Setmana de la Mobilitat Sostenible](/images/noticias/2018/09/Mobilitat-noticia-peq.jpg)](/images/noticias/2018/09/Mobilitat-noticia-peq.jpg)

11.09.2018

Del 16 al 23 de setembre es portaran activitats de conscienciació entre la població, amb especial atenció als xiquets i xiquetes del municipi

L'Ajuntament de Paterna ha organitzat un ampli programa d'activitats per a commemorar la Setmana Europea de la Mobilitat amb l'objectiu de conscienciar a la població sobre la importància d'apostar per una mobilitat més sostenible per a cuidar el medi ambient.

Així ho ha explicat la regidora de Mobilitat, Nuria Campos, qui ha destacat la implicació de l'equip de govern a “_fomentar l'ús de mitjans de transport alternatius i menys contaminants que afavorisquen la protecció del medi ambient_”.

I en aqueix sentit, la regidora ha destacat la importància d'iniciatives com aquesta, que sota el lema “Combina i Mou-et” “_busquen sensibilitzar i informar els veïns i veïnes sobre els beneficis d'utilitzar vehicles més sostenibles i respectuosos amb el nostre entorn_”.

La Setmana de la Mobilitat donarà començament el **diumenge 16 de setembre** amb una activitat dirigida als més xicotets. Durant tot el matí al Parc del Santíssim Crist de la Fe tindran lloc tallers infantils i un esmorzar popular amb orxata i fartons.

Les activitats es reprendran el **dissabte 22 de setembre**, a partir de les 18 hores, amb una nova jornada de sensibilització infantil al Parc del Gran Teatre amb tallers i animació i que finalitzarà amb un berenar per a tots els assistents.

El **diumenge 23**, a partir de les 9 del matí, tindrà lloc la tradicional marxa ciclista que recorrerà 12 quilòmetres i que tindrà com a punt de partida l'Ajuntament on es repartirà entre els participants una borsa amb barretes energètiques, aigua i una samarreta commemorativa de la Setmana de la Mobilitat de Paterna.

 Es realitzarà una parada de descans en el parc de la C/ 30 de La Canyada per a esmorzar, amb repartiments d’entrepans per als participants.

Finalitzat el recorregut al Parc Central, tindrà lloc el sorteig d'un patinet per a adults amb el qual es donarà inici a un matí d'activitats entre les quals s'inclou un parc infantil de trànsit amb karts a pedals, estands de bicicletes clàssiques, cicloturisme on els assistents podran posar a punt les seues bicicletes i aprendre trucs per al seu manteniment així com tallers infantils.

A més, coincidint amb el Dia Europeu sense Cotxes, el **divendres 21 i dissabte 22**, l'autobús municipal serà gratuït per als veïns i veïnes de Paterna durant tot el seu horari, afavorint que els ciutadans puguen deixar aparcats els seus vehicles i sumar-se a la iniciativa.

Finalment, la regidora Campos ha assenyalat que les activitats seguiran durant el mes d'octubre entre la població més jove “_durant el mes vinent, s'organitzaran visites als col·legis que inclouran xarrades educatives que permeten als menors conéixer els avantatges d'utilitzar mitjans de transport més respectuosos amb el medi ambient_”.

Així mateix, se celebraran diferents concursos relacionats amb la mobilitat sostenible, un de dibuix entre els alumnes i alumnes de 2n de primària i un de fotografia per a estudiants de 6é de primària.